স্ক্র্যাপ থেকে AI সুপারবাইক! যুগান্তকারী আবিষ্কার ভারতে, দেখুন ভিডিও

ওয়েব ডেস্ক: ফেলে দেওয়া লোহা-লক্কড় থেকে এআই সুপারবাইক (AI Powered Superbike)! শুনে সায়েন্স ফিকশন লাগছে! কিন্তু এটা গল্প নয়, ভারতের বুকে আজ এটাই বাস্তব। প্রাচীনকাল থেকেই আমাদের দেশ নানা উদ্ভাবনের জন্য বিখ্যাত ছিল। তারই প্রতিফলন দেখা গেল ২০২৫-এ। ‘ওয়েস্ট স্ক্র্যাপ’ থেকে তৈরি হল ‘বেস্ট স্মার্টবাইক’ গড়ুর।

সুরাতের (Surat) ভগবান মহাবীর বিশ্ববিদ্যালয়ের (Bhagwan Mahavir University) মেকানিক্যাল ইঞ্জিনিয়ারিং বিভাগের তিন পড়ুয়া মিলে বানিয়ে ফেলেছেন যুগান্তকারী এই বাইক। শিভম মৌর্য, গুরুপ্রীত অরোরা ও গণেশ পাতিলের হাতে সেজে উঠেছে এযুগের ‘গরুড়’ (Garuda)।

আরও পড়ুন: বিপদ পড়লে বাঁচাবে ফোনের ক্যামেরা! চালু হচ্ছে যুগান্তকারী ফিচার

অভিনব ভাবনায় তৈরি AI বাইক

বিদেশ থেকে আমদানি করা দামি যন্ত্রাংশ ছাড়া দেশিয় সব সামগ্রী দিয়ে একটি স্মার্টবাইক তৈরির লক্ষ্য নিয়ে গবেষণা শুরু করেন এই তিন ছাত্র। এক বছর ধরে পরিত্যক্ত লোহার টুকরো (Scrap Material), বিভিন্ন পুনর্ব্যবহারযোগ্য উপকরণ (Recyclable Materials) সংগ্রহের কাজ। পকেট মানি বাঁচিয়ে ১.৮ লক্ষ টাকা বিনিয়োগও করে ফেলেন তাঁরা। আর শেষমেশ বানিয়েই ফেলেন এক সুপারবাইক।

স্মার্টবাইক ‘গড়ুর’-এর ফিচার্স

প্রসেসর: এই সুপারবাইকে রয়েছে র‌্যাস্পবেরি পাই-ভিত্তিক কম্পিউটার। এটিকে বাইকটির মস্তিস্ক বলা যায়। এই বিশেষ এআই সিস্টেম ভয়েস কমান্ডে গতি নিয়ন্ত্রণ থেকে জরুরি পরিস্থিতিতে স্বয়ংক্রিয়ভাবে ব্রেক করা – সবটুকু সামলায় এই প্রসেসর।

AI সেন্সর: রাস্তায় বিপদ এড়াতে এই বাইকে দেওয়া হয়েছে একজোড়া হাই-রিজোলিউশন সেন্সর। এর মাধ্যমে গাড়ির ১২ ফুটের মধ্যে অন্য কোনও গাড়ি এলে বাইকের গতি কমে যায়। ৩ ফুটের মধ্যে কিছু থাকলে বাইকটি নিজে থেকেই থেমে যায়। দুর্ঘটনা এড়াতে বাইকে এই ফিচার নিঃসন্দেহে যুগান্তকারী।

প্রিমিয়াম ফিচার: এই বাইকের ড্যাশবোর্ডে রয়েছে ফুল টাচস্ক্রিন, যেখানে GPS ন্যাভিগেশন, ফোন কানেক্টিভিটি এবং মিউজিক প্লেব্যাক, বাইকের বিভিন্ন ক্যামেরার লাইভ ফিড দেখা যায়। বাইকে দেওয়া হয়েছে ওয়্যারলেস মোবাইল চার্জিংয়ের সুবিধাও।

পারফরম্যান্স: লিথিয়াম-আয়ন ব্যাটারিতে চালিত এই প্রোটোটাইপ বাইক ফুল চার্জে ইকো মোডে ২২০ কিমি এবং স্পোর্ট মোডে ১৬০ কিমি ছুটতে সক্ষম। এমনকি মাত্র ২ ঘণ্টায় বাইকটি ফুল-চার্জ হয়ে যায়।